Publication: Magyar Közlöny
Issue: MK-2001-58 (Year: 2001, Number: 58)
Era: 1990-2004
Section: a 18/2001. (V. 23.) KöViM—BM—KöM együttes rendelethez
Paragraph Index: 665

1. Általános előírások 1.1. A környezetvédelmi felülvizsgálattal kapcsolatos tevékenység eredményességét, a felülvizsgálatra feljogosított szervezetek, a tanúsítványadók és ügyintézők munkáját, az oktatásra feljogosított szervezetek tevékenységét, a tevékenységre előírt feltételek teljesítését a területi közlekedési felügyeletek és a Közlekedési Főfelügyelet egységes feltételek alapján ellenőrzi, ennek érdekében nyilvántartásokat vezet, továbbá az előírások betartása érdekében megteszi a szükséges intézkedéseket. 1.2. A területi közlekedési felügyelet a környezetvédelmi felülvizsgálói létszámhoz igazodó belső ellenőrzési rendszert köteles működtetni. A területi közlekedési felügyelet a belső ellenőrzés keretében rendszeresen, véletlenszerűen, valamint — a közúti és telephelyi műszaki ellenőrzés tapasztalatai alapján — célirányosan ellenőrzi, hogy a környezetvédelmi felülvizsgáló a tevékenységének végzése során betartja-e a jogszabályi előírásokat. 1.3. Az ellenőrzésnek e mellékletben nem szabályozott részleteire és lefolytatására a Közlekedési Főfelügyelet a szakmai érdekképviseleti szervezetekkel egyetértésben szabályzatot készít, amelyet a közlekedési és vízügyi miniszter hagy jóvá.

Source: https://magyarkozlony.hu/hivatalos-lapok/aa3a96ffea40c5bf285e516b161e470da5bfd456/dokumentumok/9de40a9cd3ffe03398453c8775565856b04a0fcf/letoltes